אהבה ממבט ראשון

[ממוזער|ה[ציור **המלך קופטהואה והקבצנית**, 1884, מאת אדוארד ברן-ג'ונס]]
**אהבה ממבט ראשון** היא חוויה אישית המהווה נושא נפוץ ביצירות אמנות, בספרות, ובתרבות הפופולרית. בחוויה זו, אדם או דמות מרגישים משיכה רומנטית מיידית וקיצונית כלפי אדם זר כאשר הם רואים אותו לראשונה. התופעה תוארה על ידי משוררים מאז תקופת יוון העתיקה. מעבר לשימוש הרחב במונח במגוון ענפי התרבות, ההכרה בתופעה זו כעובדה קיימת, ולא כחוויה סובייקטיבית, שנויה במחלוקת.

## מאפיינים
כשליש מהאנשים במדינות המערביות מדווחים כי חוו אהבה ממבט ראשון. סקרים שנערכו ב-2017 מצאו כי 61% מהנשים ו-72% מהגברים מאמינים שקיימת אהבה ממבט ראשון. מחקר נוסף מצא כי גברים מדווחים על אהבה ממבט ראשון יותר מנשים, וכי לרוב היא אינה הדדית בין בני הזוג. הסבר אפשרי לפער בין הגברים לנשים הוא כי גברים נוטים יותר לתת משקל למראה החיצוני, דבר שמשפיע באופן משמעותי על החוויה של אהבה ממבט ראשון.

## הדיון לגבי התופעה
למרות העיסוק הרב בתרבות ובשיח המציג את התופעה כעובדה קיימת, אמיתותה שנויה במחלוקת. אין חולק על כך שבתחושה הסובייקטיבית אנשים עשויים לחוש כי התאהבו ממבט ראשון, אולם יש הטוענים כי אין מדובר באהבה, למעשה, אלא בגורמים אחרים. הטענה הרווחת היא כי אין מדובר באהבה אלא במשיכה מינית. כמו כן, נטען כי אהבה אמיתית ממבט ראשון בלתי אפשרית, שכן הורמון האהבה - אוקסיטוצין, משתחרר רק לאחר זמן מסוים של היכרות. בנוסף, בשביל אהבה אמיתית יש צורך לגלות את תכונותיו הממשיות של בן הזוג כדי להתאהב בו, וגילוי שכזה דורש היכרות עמוקה יותר וזמן ממושך יותר. חלק מהטענות תולות את החוויה של אהבה ממבט ראשון ב"הילת המשיכה", לפיה הערך הרב המיוחס לאנשים בעלי מראה חיצוני מושלך על תכונותיהם הטבעיות. כמו כן, מחקרים שבחנו מצבים שדווחו כהתאהבות ממבט ראשון מצאו כי תחושות הנבדקים לא כללו אף אחד משלושת הקריטריונים הבסיסיים שמרכיבים את "משולש האהבה" על פי התיאוריה הקלאסית של הפסיכולוג רוברט שטרנברג: תשוקה, אינטימיות ומחויבות. מנגד, מחקר שנערך על ידי חוקרים הולנדים מצא כי אהבה ממבט ראשון אכן קיימת. יורם יובל כתב כי אהבה ממבט ראשון מעוררת, במודע ושלא במודע, תחושות נעימות מן העבר, וזיכרונות לא מודעים על אנשים אהובים מן העבר. לגרסתו, אהבה ממבט ראשון אכן קיימת.

## בתקופה הקלאסית
בתקופה הקלאסית, המושג של "אהבה ממבט ראשון" נתפס באופן כללי בעיקר כאהבה לוהטת, כסוג של טירוף, או, כפי שכינו זאת היוונים, *תיא מאניה* ("טירוף מהאלים").  התופעה הוסברה באמצעות אפקט פסיכולוגי מטפורי ומיתולוגי מורכב, הכולל מושגים כגון "חיצי אהבה" או "חץ אהבה", שמקורם יוחס לעיתים קרובות לאלים המיתולוגיים ארוס או קופידון, או אלים מיתולוגיים אחרים, כמו פימה. לעיתים, נאמר שמקור החיצים הוא דמותו של מושא האהבה עצמו. כשחיצים אלה מגיעים לעיניו של האוהב, הם נעים אל ליבו, 'חודרים' את ליבו, ומציפים אותו בתשוקה וכמיהה (מחלת אהבה). הדימוי של "פצע החץ" שימש לעיתים ליצירת אוקסימורונים ואנטיתזה רטורית.

"אהבה ממבט ראשון" הוסברה כקסם פתאומי ומיידי שמשפיע על האוהב, והיא מודגמת ביצירות יווניות ורומיות רבות. באפוס "*[[מטמורפוזות]]*" של אובידיוס משנת 8 לספירה, נרקיס מתאהב ומוקסם מיד מדמותו שלו (מבלי ידיעתו), וגם אקו מתאהבת בו ממבט ראשון. בספרו של אכילס טטיוס, *"לויקיפה וקליטופון"*, מתאר האוהב קליפופון את חווייתו האישית: "ברגע שראיתי אותה, אבדתי. כי פצע היופי חד יותר מכל נשק, והוא עובר דרך העיניים אל הנשמה. דרך העין עובר פצע האהבה, וכעת הפכתי טרף למגוון רגשות..."

פרשנות קלאסית נוספת לתופעה נמצאת בסימפוזיון של אפלטון (בסביבות 385-370 לפנה"ס), בתיאור של אריסטופנס שמתאר את הפרדתם של יצורים פרימיטיביים כפולים לגברים ונשים ואת חיפושם לאחר מכן אחר החצי החסר: "...כאשר [מאהב]... מתמזל מזלו לפגוש את חציו השני, שניהם כה שיכורים מחיבה, מחברות ומאהבה, עד שאינם יכולים לשאת את האפשרות להניח זה לזה להיעלם לרגע אחד."

## בימי הביניים, הרנסאנס והבארוק
התפיסה הקלאסית של "חיצי האהבה" פרחה על ידי משוררי הטרובדורים הפרובנסליים של דרום צרפת במאות ה-11 וה-12 והפכה לחלק ממסורת האהבה החצרנית האירופית. בפרט, נאמר כי הצצה בעיניה של האישה הייתה המקור של חץ האהבה:

בכמה טקסטים מימי הביניים, מבטה של אישה יפה מושווה להבטה בעיניו של בסיליסק.

ג'ובאני בוקאצ'ו מספק דוגמה בלתי נשכחת בספרו *"איל פילוסטרטו"*, שם הוא משלב את מסורת האהבה ממבט ראשון, חצי העין והמטאפורה של חץ קופידון: "וגם הוא (טרוילוס) שהיה כה חכם זמן קצר קודם לכן... לא שם לב שהאהבה עם חציו שוכנת בתוך קרני העיניים היפות הללו... וגם לא שם לב לחץ שדהר אל ליבו."

ויליאם שייקספיר חלק כבוד לאחר מותו לכריסטופר מארלו, שכתב "מי אהב אי פעם את אשר לא אהב ממבט ראשון?" בכך שציטט בקומדיה *"[[כטוב בעיניכם]]"* את שירו משנת 1598 *"הגיבור ולינדר"*: "רועה מת, עכשיו אני מוצא את 'מסור' כוחך: "מי אהב אי פעם את אשר לא אהב ממבט ראשון?"

לפי מבקר הספרות השווייצרי ז'אן רוסה, דימויים אלה של עיני האוהב, החיצים, והארס של "אהבה ממבט ראשון" המשיכו להיות מופצים ומפורטים בספרות הרנסאנס והבארוק, וממלאים תפקיד חשוב בסיפורת המערבית ובמיוחד ברומנים.

## תפיסות פסיכולוגיות
מחקרים הראו שתי עובדות שיכולות להוות בסיס לקיומה של אהבה ממבט ראשון (אם כי לא להוכיח את קיומה): העובדה שניתן לקבוע את מידת האטרקטיביות של אדם בזמן ממוצע של כ-0.13 שניות, והעובדה כי הניבוי להצלחתה של מערכת יחסים היא לפי הרגעים הראשונים של המפגש. ניבוי זה הוכח כיעיל יותר מאשר ניבוי לפי תחומי עניין משותפים או לפי חיבה הדדית.

אין לבלבל אהבה ממבט ראשון עם התאהבות. התאהבות הוא מצב רגשי של היסחפות על ידי תשוקה לא הגיונית. הילמן ופיליפס מתארים אותה כרצון לביטוי של המשיכה הליבידינלית של אהבה ממכרת, בהשראת תשוקה או הערצה עזה אך קצרת מועד לאדם אחר.

## בספרות ובאמנות
### אזכורים מקראיים
* המפגש הראשון בין יצחק ורבקה, וכן בין יעקב לרחל
* לפי חוקרים מסוימים, רגשות האהבה של יונתן כלפי דוד

### בספרות
* יצירותיו של דנטה אליגיירי, משורר איטלקי מימי הביניים מזכירות פעמים רבות את ביאטריס פורטינרי; אליגיירי התאהב בה מוקדם בילדותו, ומותה בשנת 1290 השפיע רבות על חייו. ביאטריס מופיעה כמדריכה *[[הקומדיה האלוהית|בקומדיה האלוהית]]* של אליגיירי.
* *האלגיה של ליידי פיאמטה* (בסביבות 1345) מאת ג'ובאני בוקאצ'ו, מתארת את פגעי האהבה ממבט ראשון על אישה.
* *בפואמה ירושלים הניצולת* (1581) מאת טורקוואטו טאסו, בה המכשפה ארמידה מכשפת את האבירים שרואים אותם.
* *במחזה [[רומיאו ויוליה]]* (בערך 1595), מאת ויליאם שייקספיר, רומיאו מתאהב ביוליה כשהוא רואה אותה לראשונה.
* *ברומן [[תבונה ורגישות|חוש ורגישות]]* (1811), מאת ג'יין אוסטן, קולונל כריסטופר ברנדון נשבה בקולה של מריאן ומתאהב במריאן ממבט ראשון כשהוא רואה אותה מנגנת בפסנתר.
* *באגדת [[בת הים הקטנה]]* (1837) מאת הנס כריסטיאן אנדרסן, בת הים הקטנה מתאהבת בנסיך אנושי כשהיא רואה אותו לראשונה ומצילה אותו מטביעה.
* *בספר [[עלובי החיים]]* (1862) מאת ויקטור הוגו, הדמויות מריוס פונטמרסי וקוזט מתאהבות לאחר שהן מביטות זה בעיני זה.
* *אהבה ממבט ראשון* (1885) מאת ג'יימס ברנדר מתיוס, "ברגע שהרופא ראה אותה הוא הרגיש שהוא אוהב אותה בכל כוחו; שום מכת אהבה ממבט ראשון לא הייתה פתאומית יותר או כזו שבלתי ניתנת לעמוד בפניה".
* *הסנדק* (1969), מאת מריו פוזו: מייקל קורליאונה, אשר גולה לסיציליה לאחר שהרג את סגן מקלאסקי, מתאהב ממבט ראשון בנערה מקומית צעירה בשם אפולוניה.
* *[[משחקי הרעב|בספר "משחקי הרעב"]]* (2008) מאת סוזן קולינס, פיטה מלארק מתאהב בקטניס אוורדין, כשהוא רואה אותה לראשונה ביום הראשון בבית הספר, ושומע אותה שרה.

### במוזיקה
* (1967) בשיר " With a Little Help From My Friends " של הביטלס נכתב: "האם היית מאמין באהבה ממבט ראשון? כן, אני בטוח שזה קורה כל הזמן".
* (1969) גרסת הכיסוי האינסטרומנטלית הראשונה לשירו של סרז' גינסבורג " Je t'aime... moi non plus " (אהבה ממבט ראשון).
* (2001) השיר " אהבה ממבט ראשון " של קיילי מינוג מתאר את התופעה.
* (2003) " אהבה ממבט ראשון " של מרי ג'יי בלייג' .
* (2004) בקליפ לשיר " She Will Be Loved " של להקת מארון 5, הצעיר מתאהב באמה של חברתו ממבט ראשון.
* (2006) בשיר " Get Together " של מדונה, יש משפט עם השאלה "האם את מאמינה באהבה ממבט ראשון?".

### באופרה
* (1791) באופרה *[[חליל הקסם]]* של מוצרט, מוצגת בפני הנסיך טמינו תמונה של הנסיכה פמינה והוא מתאהב בה באופן מיידי. הוא שר על רגשותיו, כשהם מתגלים, באריה " *Dies Bildnis ist bezaubernd schön* " ("התמונה הזו מקסימה להפליא").
* (1896) ב"לה *[[לה בוהם|בוהם"]]* של ג'אקומו פוצ'יני, בקטע בו הדמויות מימי ורודולפו מתכרבלים יחד, והם מספרים זה לזה על הרקע שלהם בשתי אריות נוגעות ללב.

### בקולנוע
* בסרט הבהלה לזהב (1925), מחפש הזהב מתאהב בג'ורג'יה ברגע הראשון שהוא רואה אותה
* בסרט חלף עם הרוח (1939), סקרלט מתאהבת באשלי ממבט ראשון
* בסרט סינדרלה (1950), הנסיך מתאהב בסינדרלה ברגע שרואה אותה
* בסרט פני צלקת (1983), טוני מתאהב באלוירה כשהוא רואה אותה במעלית
* בסרט אלאדין (1992), אלדין מתאהב ביסמין כשהוא רואה אותה בשוק
* בסרט פורסט גאמפ (1994), פורסט מתאהב בג'ני כשהוא רואה אותה באוטובוס ההסעות לבית הספר
* בסרט טיטאניק (1997), ג'ק מתאהב ברוז ברגע שרואה אותה

## הערות שוליים
קטגוריה:אהבה

קטגוריה:מיזם לטיפול דחוף - ערכים שנוצרו או הורחבו על ידי David6988
קטגוריה:רומנטיקה
קטגוריה:משיכה מינית